Põder oli ka seal käinud, kuhu suundusin. Hirmuga mõtlesin, mida ta võis  noorendikus korda saata. Juba sihi ääres hakkasid silma kooritud pajud ja olin valmis kõige koledamaks vaatepildiks, kuidas noored männid on pooleks murtud. Olen rabarinnakul sellist jubedust mitu korda näinud, et põder polegi mände söönud, vaid lihtsalt ladvad maha murdnud. Aga õnneks minu noorendikus nii hullusti ta tegutsenud polnud, kuigi oli seal lumes sumbanud. Ju tal polnud paha tuju.